Η απόφαση θεσπίζει το πρόγραμμα πολιτικής 2030 "Ψηφιακή Δεκαετία", που έχει σχεδιαστεί για την προώθηση της καινοτομίας και των επενδύσεων στην Ευρωπαϊκή Ένωση (ΕΕ): καθορίζοντας σαφή κατεύθυνση και μετρήσιμους στόχους για τον μετασχηματισμό στην ΕΕ μέχρι το 2030· διαρθρώνοντας τη συνεργασία μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης, της Ευρωπαϊκής Επιτροπής και των κρατών μελών της ΕΕ· ενθαρρύνοντας τη συνεπή, συγκρίσιμη, διαφανή και ολοκληρωμένη παρακολούθηση και υποβολή εκθέσεων στην ΕΕ. Γενικοί στόχοι Το Ευρωπαϊκό Κοινοβούλιο, το Συμβούλιο, η Επιτροπή και τα κράτη μέλη πρέπει να συνεργάζονται για την επίτευξη των ακόλουθων στόχων: ένα συμπεριληπτικό, διαφανές και ανοιχτό ψηφιακό περιβάλλον, ανθρωποκεντρικό και βασισμένο στα θεμελιώδη δικαιώματα, όπου ασφαλείς και διαλειτουργικές ψηφιακές τεχνολογίες και υπηρεσίες ενισχύουν τις αρχές, τα δικαιώματα και τις αξίες της ΕΕ, και είναι προσβάσιμες σε όλους και παντού στην ΕΕ· ενίσχυση της ανθεκτικότητας, γεφύρωση του ψηφιακού χάσματος, επίτευξη ισόρροπης εκπροσώπησης των φύλων, ανάπτυξη ψηφιακών δεξιοτήτων στα κράτη μέλη και ενθάρρυνση απόκτησης ψηφιακών ικανοτήτων υψηλών επιδόσεων στον τομέα της εκπαίδευσης και κατάρτισης· ασφαλείς και προσβάσιμες ψηφιακές υποδομές και υποδομές δεδομένων με ικανότητα αποτελεσματικής αποθήκευσης, διαβίβασης και επεξεργασίας μεγάλων όγκων δεδομένων, οι οποίες επιτρέπουν άλλες τεχνολογικές εξελίξεις, ενισχύοντας τη βιομηχανία και την οικονομία της ΕΕ, ιδίως τις μικρές και μεσαίες επιχειρήσεις (ΜΜΕ), προωθώντας τις νεοφυείς επιχειρήσεις και υποστηρίζοντας την ομαλή λειτουργία των ευρωπαϊκών κόμβων ψηφιακής καινοτομίας· ανάπτυξη και χρήση ψηφιακών δυνατοτήτων, με στόχο τη μείωση του γεωγραφικού ψηφιακού χάσματος, και την παροχή πρόσβασης σε ψηφιακές τεχνολογίες και δεδομένα με ανοικτούς, προσβάσιμους και δίκαιους όρους· ένα ολοκληρωμένο και βιώσιμο οικοσύστημα διαλειτουργικών ψηφιακών υποδομών, όπου η υπολογιστική υψηλών επιδόσεων, η υπολογιστική παρυφών και νέφους, η κβαντική υπολογιστική, η τεχνητή νοημοσύνη, η διαχείριση των δεδομένων και η συνδεσιμότητα δικτύου θα συγκλίνουν· ένα ψηφιακό κανονιστικό περιβάλλον στην ΕΕ για την ενίσχυση της ικανότητας των επιχειρήσεών της, και ιδίως των ΜΜΕ, να ανταγωνίζονται δίκαια σε όλο το μήκος των παγκόσμιων αλυσίδων αξίας· εξασφάλιση της συμμετοχής όλων στις δημοκρατικές διαδικασίες μέσω του διαδικτύου, καθώς και της προσβασιμότητας, σε αξιόπιστο και ασφαλές διαδικτυακό περιβάλλον, των δημόσιων υπηρεσιών και των υπηρεσιών υγείας και περίθαλψης, κυρίως για τις μειονεκτούσες ομάδες· αύξηση της βιωσιμότητας, της ανθεκτικότητας και της αποδοτικότητας, ως προς τη χρήση ενέργειας και πόρων, των ψηφιακών υποδομών και τεχνολογιών, περιλαμβανομένων των αλυσίδων εφοδιασμού τους, με ελαχιστοποίηση του αρνητικού τους αντίκτυπου στο περιβάλλον και στην κοινωνία· μεγαλύτερη ανθεκτικότητα σε κυβερνοεπιθέσεις. Ψηφιακοί στόχοι Οι ψηφιακοί στόχοι που πρέπει να επιτευχθούν στην ΕΕ μέχρι το 2030, μεταξύ άλλων, είναι: τουλάχιστον το 80 % των ατόμων ηλικίας 16-74 ετών να διαθέτει τουλάχιστον βασικές ψηφιακές δεξιότητες· να απασχολούνται στην ΕΕ τουλάχιστον 20 εκατομμύρια ειδικοί του τομέα τεχνολογίας πληροφοριών και επικοινωνίας (ΤΠΕ), και παράλληλα να βελτιωθεί η πρόσβαση των γυναικών στο πεδίο αυτό και να αυξηθεί ο αριθμός των αποφοίτων του τομέα· όλες οι σταθερές θέσεις να καλύπτονται από δίκτυο Gigabit και όλες οι κατοικημένες περιοχές από δίκτυα υψηλής ταχύτητας τουλάχιστον ισοδύναμα με εκείνα του 5G· η παραγωγή ημιαγωγών στην ΕΕ να αντιστοιχεί τουλάχιστον στο 20 % της παγκόσμιας παραγωγής (σε αξία) σύμφωνα με το δίκαιο της ΕΕ σχετικά με την περιβαλλοντική βιωσιμότητα· απόκτηση του πρώτου υπολογιστή με κβαντική επιτάχυνση στην ΕΕ έως το 2025, ώστε να ανοίξει ο δρόμος που θα οδηγήσει την Ένωση στην αιχμή των κβαντικών δυνατοτήτων έως το 2030· τουλάχιστον το 75 % των επιχειρήσεων της ΕΕ να χρησιμοποιούν υπηρεσίες υπολογιστικού νέφους, μαζικά δεδομένα ή τεχνητή νοημοσύνη· περισσότερο από το 90 % των ΜΜΕ να έχει κατακτήσει τουλάχιστον ένα βασικό επίπεδο ψηφιακής έντασης· να υπάρχει 100 % προσβάσιμη διαδικτυακή παροχή ψηφιακών δημόσιων υπηρεσιών και το 100 % των πολιτών της Ένωσης να έχει πρόσβαση στα ηλεκτρονικά μητρώα υγείας και σε ασφαλή μέσα ηλεκτρονικής ταυτοποίησης που να αναγνωρίζονται σε ολόκληρη την ΕΕ. Η Επιτροπή και τα κράτη μέλη Η Επιτροπή, σε στενή συνεργασία με τα κράτη μέλη, πρέπει να καθορίσει τις προβλεπόμενες πορείες σε ενωσιακό επίπεδο για την επίτευξη κάθε ψηφιακού στόχου. Κάθε κράτος μέλος πρέπει να υποβάλει έναν εθνικό χάρτη πορείας στην Επιτροπή επισημαίνοντας τα μέτρα, τις πολιτικές και τις δράσεις που σκοπεύει να εφαρμόσει μέχρι το 2030 ώστε να συμβάλει στην επίτευξη των ευρωπαϊκών ψηφιακών στόχων. Η Επιτροπή παρακολουθεί την πρόοδο όσον αφορά τους γενικούς και τους ψηφιακούς στόχους και υποβάλλει ετήσια έκθεση στο Κοινοβούλιο και στο Συμβούλιο για την κατάσταση της Ψηφιακής Δεκαετίας, προσδιορίζοντας σημαντικά κενά και ελλείψεις και συνιστώντας πολιτικές, μέτρα ή δράσεις σε τομείς όπου δεν σημειώνεται επαρκής πρόοδος. Η Επιτροπή και τα κράτη μέλη πρέπει να συνεργάζονται για τον προσδιορισμό συγκεκριμένων δράσεων για την αντιμετώπιση των ανεπαρκειών όταν δεν σημειώνεται επαρκής πρόοδος. Προκειμένου να συμβάλουν στην επίτευξη των γενικών και των ψηφιακών στόχων, τα κράτη μέλη πρέπει να υλοποιούν πολυκρατικά έργα. Αυτά θα πρέπει να υλοποιούνται με συντονισμένο τρόπο, με στενή συνεργασία μεταξύ της Επιτροπής και των κρατών μελών. Όταν κρίνεται απαραίτητο, μπορεί να χρησιμοποιείται η κοινοπραξία ευρωπαϊκής ψηφιακής υποδομής ως μηχανισμός υλοποίησης. Η Επιτροπή θα υποστηρίξει την ολοκλήρωση των πολυκρατικών έργων με την παροχή υπηρεσιών και πόρων, κατά περίπτωση. Η Επιτροπή και τα κράτη μέλη πρέπει να διαβουλεύονται με ιδιωτικά και δημόσια ενδιαφερόμενα μέρη προκειμένου να συγκεντρώνουν πληροφορίες και να αναπτύσσουν πολιτικές, μέτρα και δράσεις για την εφαρμογή αυτής της απόφασης.